Identifikacija in registracija prašičev – vprašanja in odgovori

|  |
| --- |
| Volos |

**Dostop do Volos**

**Ali lahko nekoga pooblastim za dostop do Volos (pooblaščenec)**

Da, izvajalec dejavnosti lahko za dostop do podatkov o njegovih obratih pooblasti katerokoli fizično osebno v Sloveniji. V ta namen izpolni in podpiše obrazec s pooblastilom in ga pošlje na Upravo. Pooblastilo velja do preklica. Pooblaščenec ima v Volos enake dostopne pravice, kot jih ima (ali bi jih imel) izvajalec dejavnosti. S tem, ko izvajalec dejavnosti izda pooblastilo, prevzema vso odgovornost za dejanja pooblaščenca. Na primer, če pooblaščenec zamudi rok za priglasitev podatkov, posledice nosi izvajalec dejavnosti.

**Volos ze imam od prej, uporabljam ga za govedo in prašiče. Zanima me, ali si moram dostop urediti na novo**

Da. Na Upravi se vzpostavlja tehnološko prenovljeni Volos (ali »novi Volos«), kjer trenutno tečeta sistema za prašiče in drobnico, ter:

* Je uporabniško ime praviloma enako kot e-mail naslov,
* Si ga uporabnik lahko aktivira sam,
* Se dobi le eno geslo za vse obrate na KMG,
* Pridlagojen elektronski komunikaciji med izvajalci dejavnosti in Upravo,
* Teče na spletni in mobilni aplikaciji ,
* Je vsebinsko prilagojen novim pravilnikom.

Obstoječi (stari) Volos ostaja v uporabi, in sicer se uporablja:

* Pri prašičih in drobnici za pregledovanje podatkov za nazaj
* Pri govedu, kopitarjih, čebelnjakih, akvakulturi in drugo zaenkrat ostaja aktiven.

**Katere podatke lahko kot izvajalec dejavnosti popravljam sam, in za katere moram poslati zahtevek na Upravo?**Softver se dnevno dodeluje, tako da se bo ta odgovor spreminjal.

Trenutno lahko sami:

* brišete popis, če po izvedenem popisu še ni bilo vnesenega drugega dogodka (pogin, prevedba…).
* Če so že bili vneseni drugi dogodki, je možno najprej brisati te, potem še popis (od najkasnejšega do zgodnejšega).
* Odhod je možno brisati le, če prihod še ni potrjen.
* Pri odhodu lahko prodajalec podatke tudi popravlja, a le, dokler ni potrjen prihod.
* Brisanje je možno 15 dni po vnostu.
* Za spremembe, ki se tičejo popisa obrata, se zaenkrat zahtevek naslovi na info.sir@gov.si.

|  |
| --- |
| Registracija obrata |

**Kakšna je razlika med KMG-MID in G-MID?**

KMG-MID je šifra kmetijskega gospodarstva. Kmetijsko gospodarstvo se registrira na upravni enoti. V okviru kmetijskega gospodarstva imamo lahko enega ali več (ali pa tudi nobenega) obratov z živalmi. Obrat z živalmi ima šifro G-MID. V okviru kmetijskega gospodarstava so evidentirane še površine (GERK, kmetijske površine) in drugo.

* Če na upravni enoti registrirate KMG-MID in navedete rejne živali, ki se redijo na isti lokaciji, kot je sedež KMG-MID, bo G-MID obrata z živalmi registrian že na upravni enoti, G-MID pa bo praviloma enak kot KMG-MID.
* Če živali redite na drugi lokaciji, kot je sedež KMG-MID, ta obrat posebej registrirate pri Upravi, dodeljeni G-MID bo drugačen kot KMG-MID.
* Če živali pričnete rediti kasneje, obrat pred pričetkom reje registrirate pri Upravi.
* Navodila in obrazci za registracijo obrata pri Upravi so na povezavi <https://www.gov.si/zbirke/storitve/vpis-v-evidenco-imetnikov-rejnih-zivali-eirz/>
* Komercialni obrati morajo imeti registriano kmetijsko gospodarstvo (KMG-MID) in obrat (G-MID)
* Nekomercialni obrati imajo lahko registriran le obrat (G-MID) in ga lahko registrirajo pri pooblaščeni organizaciji ali pri upravi.

**Po pošti smo dobili obvestilo o novem sistemu identifikacije in registracije prašičev, a prašičev ne redimo in jih ne nameravamo rediti. Zakaj je prišlo obvestilo in kaj moramo storiti?**

Obvestilo ste prejeli, ker je iz Centralnega registra prašičev razvidno, da ste po 1. 1. 2022 imeli zabeležen stalež, nakup ali prodajo prašičev. Če ste le pri kmetu kupili meso, in je ta v register sporočil, da vam je prodal živega prašiča,

**Obora z divjimi prašiči**

Obore z divjimi prašiči so obrati, kjer se redijo prašiči in zanje veljajo enake zahteve kot za vse obrate s prašiči. Izjema so lovne obore, kot so definirane po Zakonu o divjadi in lovstvu.

|  |
| --- |
| Nekomercialni obrati |

**Kakšni so pogoji za nekomercialni obrat?**

Pogoji, ki jih mora izpolnjevati izvajalec dejavnosti, da lahko uveljavlja izjemo:

* izvajalec dejavnosti je fizična oseba,
* za rejo prašičev ima registriran le en obrat,
* redi skupaj največ pet prašičev letno v obdobju od 1. februarja do 31. januarja naslednjega leta,
* prašiče redi izključno za lastno domačo porabo,
* redi le eno kategorijo prašičev – kmečka reja prašičev,
* ne izvaja razmnoževanja,
* ima urejen prostor za rejo prašičev,
* prašiče pridobi iz obratov v Sloveniji in
* prašiče premika le v klavnico za storitveni zakol za lastno porabo.

**Katere obrate je potrebno registrirati?**

Obveznost registracije obrata velja za vse obrate, kjer se redijo prašiči, četudi le eden, in četudi le za kratek čas.

Če redite izključno prašiče za lastno domačo porabo in jih kupite manj kot pet letno (v obdobju od 1. februarja do 31. januarja naslednjega leta), lahko pri pooblaščeni organizaciji (veterinarska ambulanta ali zavod KGZS)  registrirate nekomercialni obrat.

**Katere papirje moram voditi, če imam nekomercialni obrat?**

Na nekomercialnem obratu morate:

1. Registrirati obrat. Nekomercialni obrat lahko registrirate pri pooblaščeni organizaciji;
2. Pred prvim nakupom prašiča (po 1.5.2024) izvesti popis obrata;
3. Ob nakupu prašiča priglasiti prihod v 7 dneh od prejema živali;
4. Voditi Register prašičev v obratu (če imate dostop do Volos, to ni potrebno);
5. Hraniti spremne liste še vsaj 3 leta (razen če so bili elektronsko izdani – teh ni potrebno hraniti).

**Kako registriram obrat za nekomercialno rejo živali?**

Ob prvem vstopu v Volos je potrebno opraviti popis obrata, kjer se označi, ali gre za komercialno ali nekomercialno dejavnost.

To je potrebno opraviti preden kupite prvega prašiča. Popis lahko opravite sami, prek Volos, ali pa to opravite pri pooblaščeni organizaciji.

**Ali imam lahko komercialni obrat, tudi če nimam več kot 5 prašičev? Ali lahko kasneje spremenim?**

Lahko. Odločitev glede tega, ali boste uveljavljali izjemo za nekomercialni obrat, je vaša. Če si kasneje premislite, lahko spremenite, seveda če izpolnjujete vse pogoje za nekomercialni obrat.

**Kako je v primeru, ko domov pripeljem živega prašiča in ga takoj, v istem dnevu, zakoljem. Nimam hleva ali drugih objektov za rejo živali.**

Čim na določeno lokacijo pripeljete živega prašiča, morate registrirati obrat in priglasiti prihod prašičev. To lahko storite pri pooblaščeni organizaciji (veterinarska organizacija ali zavod KGZS), ki vam bo registrirala nekomercialni obrat.

Prostor za živali mora biti ustrezen namenu reje. Če boste prašiča redili več dni, mora prostor ustrezati temu namenu. Če boste prašiča zaklali takoj (za lastno porabo), morate imeti prostor, kamor ga boste pripeljali, in kjer boste izvedli zakol.

**Ali se moram registrirati, če pri kmetu kupim meso?**

Prodaja mesa iz obrata, ki je registriran za rejo prašičev, ni dovoljena.

**Doma imam vietnamskega prašička, ki ga gojim kot hišnega ljubljenčka. Kaj moram storiti.**

Vsak prašič, tudi tak, ki se goji za neprehranske namene, se obravnava kot rejna žival. Registrirati morate torej obrat. Če prašička premikate, morate priglasiti tudi premik.

**Ali se mi splača imeti nekomercialni obrat?**

Če izpolnjujete vse pogoje za nekomercialni obrat, je odgovor verjetno da. Nekomercialni obrati imajo manj obveznosti glede vodenja evidenc.

**Kako opravim popis obrata?**

Popis obrata morate opraviti preden lahko priglasite nakup prvega prašiča po 1.5.2024. Če imat dostop do Volos, vas bo Volos sam vodil skozi popis. Če dostopa nimate, popis opravite pri pooblaščeni organizaciji (veterinarska organizacija ali zavod KGZS). Izpolnite obrazec

<https://www.gov.si/assets/organi-v-sestavi/UVHVVR/Identifikacija-in-registracija-zivali/Prasici/Obrazec-za-popis-obrata-in-staleza-prasicev-.docx> in ga oddajte pooblaščeni organizaciji.

**Ali prašiče lahko zakoljem na domu za lastni domačo porabo?**

Da, izvajalec dejavnosti prašiče lahko zakolje na domu ali pa jih prepelje na zakol v klavnico in prevzame meso. Meso je namenjeno porabi v lastnem gospodinjstvu.

**Imam nekomercialni obrat. Če kupim že pet prašičev, kaj se zgodi, če želim kupiti še šestega?**

Izvajalec dejavnosti mora pred prihodom šestega prašiča umakniti izjemo za nekomercialni obrat (ga označiti za komercialneta).

**Imam nekomercialni obrat, kakšnega prašiča bi za dodatni prihodek prodal.**

Premik prašičev iz nekomercialnih obratov ni dovoljen.

Iz nekomercialnega obrata je dovoljen odhod živih živali le na klavnico; če izvajalec dejavnosti želi prepeljati živali na drug obrat, mora pred tem umakniti zahtevek za nekomercialni obrat.

**Imam nekomercialni obrat. Ali lahko prodajam meso?**

Mesa z obrata za rejo živali ni dovoljeno prodajati, ne glede na to, ali gre za nekomercialni ali komercialni obrat.

**Ali lahko redim svinjo, ki ima eno gnezdo letno, vse porabimo zase.**

Reprodukcija se na nekomercialnih obratih ne izvaja. Če želite rediti svinjo, morate imeti komercialni obrat.

**Ali je komercialna reja prašičev povezana z davki?**

Pravila o identifikaciji prašičev ne posegajo v davčno zakonodajo, ne glede na vrsto registracije.

**Kako vodim register prašičev v obratu (RPO)?**

Register prašičev v obratu se vodi v papirni ali elektronski obliki. Sproti je treba voditi naslednje informacije:

* Informacije o vseh prihodih živali na obrat (datum, SIŠ, podatki o obratu, od koder žival prihaja)
* Informacije o vseh zakolih na obratu, poginih in izgubi
* Število živali trenutno na obratu
* Hraniti spremni list (oziroma vsaj številko spremnega lista)

Če imate dostop do Volos, in vse naštete informacije redno vnašate v Volos, RPO ni potrebno voditi.

**Ali lahko register prašičev v obratu vodim tako kot doslej, v roza knjigi?**

V nekomercialnih obratih so vsi prašiči, ne glede na starost, kategorije »kmečka reja prašičev«.

* Če imate še od prej »roza knjigo«, jo lahko še naprej uporabljate za vodenje registra prašičev v obratu.
* Uprava roza knjig ne izdaja več. Če vam zmanjka prostora, lahko podatke vodite v zvezku, excelu, ali pa na obrazcu, ki ga najdete na naslovu   
  <https://www.gov.si/assets/organi-v-sestavi/UVHVVR/Identifikacija-in-registracija-zivali/Prasici/Register-prasicev-na-gospodarstvu.docx>
* Navodila so na povezavi <https://www.gov.si/assets/organi-v-sestavi/UVHVVR/Identifikacija-in-registracija-zivali/Prasici/Navodila-za-vodenje-RPO.docx>
* Velja pa, da če imate dostop do Volos, in redno vnašate nakupe, pogin in zakol, vam RPO ni potrebno voditi.

**Kaj storim s staro roza knjigo in starimi spremimi listi?**

Podatke, ki so vpisani v staro roza knjigo in spremne liste, s katerimi ste kupovali prašiče, morate hraniti še 3 leta, in v tem času jih lahko inšpektor zahteva za pregled.

Prazne obrazce za spremne liste pa lahko zavržete.

**Kako v CRPš priglasim informacijo o nakupu prašiča na nekomercialni obrat?**

Prodajalec mora pred nakladanjem živali izdati spremni list. V večini primerov ga bo izdal elektronsko, prek Volos. V tem primeru boste na mobilni telefon prejeli SMS s številko spremnega lista. To številko morate posredovati pooblaščeni organizaciji, ki bo v vašem imenu priglasila prihod.

**Kakšen je postopek pri premiku prašiča iz nekomercialnega obrata na klavnico?**

Pred premikom morate izdati spremni list.

Če imate dostop do Volos, kliknete na povezavo »klavnica« in vnesete vse podatke.

Če dostopa do Volos nimate, izpolnite papirni spremni list, ki spremlja živali. Eno kopijo v roku 7 dni oddate pooblaščeni organizaciji, ki bo vnesla odhod.

**Ali kot izvajalec dejavnosti na nekomercialnem obratu lahko dobim dostop do aplikacije Volos?**

Seveda, aplikacija je namenjena vsem izvajalcem dejavnosti. V aprilu ste po pošti prejeli Obvestilo o novem sistemu identifikacije in registracije živali, kjer so navodila in vaša osebna aktivacijska koda za prevzem dostopa.

**Ali je uporaba aplikacije Volos obvezna za izvajalce dejavnosti na nekomercialnem obratu?**

Uporaba Volos ni obvezna, je pa priporočljiva, saj omogoča pregled nad stanjem v registru.

**Aplikacija Volos za nekomercialni obrat ima tudi gumbe za vnos pogina, zakola na domu in kraje/izgube. Ali je vnos teh podatkov obvezen?**

Ne. Te informacije morate hraniti v obratu – kot register prašičev v obratu. Če pa te informacije redno vnašate v Volos, jih ni potrebno hraniti doma na papirju.

**Ali lahko namesto mene podatke v aplikaciji ureja nekdo drug (na primer sorodnik)?**

Da, za uporabo aplikacije in sporočanje podatkov v vašem imenu lahko pooblastite kogarkoli. Izpolnite pooblastilo na povezavi https://mojvolos.si/pooblastilo1 , oba ga podpišita ter sken ali fotografijo obrazca pošljite na info.sir@gov.si.

**Ali lahko spremenim nekomercialno rejo v komercialno?**

Da, če se izkaže, da bo izvajalec dejavnosti presegel letno omejitev pet prašičev, morda želi prodati prašiča, ali pa ima težave z drugimi pogoji za nekomercialno rejo, lahko umakne zahtevek za izjeme za nekomercialne reje. To lahko stori prek pisnega zahtevka, v katerem navede ime in priimek, GMID, naslov obrata, datum prenehanja izjeme ter se podpiše. Zahtevek odda pooblaščeni organizaciji. Bo pa ta možnost kasneje na voljo tudi v Volos.

**Kakšen je postopek, če prašič na nekomercialnem obratu izgubi ušesno številko?**

Prašiči, ki so rojeni v Sloveniji, so načeloma identificirani z ušesno številko ali s tetoviranjem. Če se identifikacija izgubi ali postane nečitljiva, jo mora izvajalec dejavnosti v čim krajšem času nadomestiti z dvojnikom. Dvojnik ušesne znamke je oranžne barve in ima enako identifikacijsko številko, kot je bila izgubljena.

Dvojnik se lahko naroči prek aplikacije Volos ali pa prek pooblaščene organizacije.

|  |
| --- |
| Identifikacija (označitev) prašičev |

**Na katere načine lahko označujem prašiče?**

Glavne možnosti so:

* s plastično okroglo ušesno znamko v desni uhelj,
* s tetoviranjem v desni uhelj
* s tetoviranjem na desno pleče

V posebnih primerih so na voljo še druge možnosti.

**Kakšna je številka v ušesni znamki ali tetoviranju?**

Prašiče se označuje s skupinsko identifikacijsko številko (SIŠ). Ta predstavlja identifikacijo obrata, v katerem je žival rojena.

**Ali se plemenske živali označuje z individualno identifikacijsko številko?**

Ne, to ni potrebno, je pa dovoljeno.

Če se plemenske živali označi individualno, to pomeni, da bo potrebno tudi premike in druge dogodke voditi individualno, kar bo predstavljalo precej dela. Zato je to smiselno le v posebnih primerih.

Če je v večjih obratih potreba po individualni označitvi zaradi lažjega upravljanja črede, so za ta namen druge možnosti. Plemenske živali so v osnovi označene s SIŠ, za namen upravljanja črede pa lahko uporabijo rodovniške številke (v levem ušesu), če pa teh ni, pa nekateri dobaviteji nudijo »SIŠ +«, ki imajo poleg SIŠ natisnjeno še drobno zaporedno številko, ki ni del uradne identifikacije.

**Kaj je skrajšana SIŠ**

Za obrate, kjer se izvaja reprodukcija v večjem obsegu, in se prašiče praviloma tetovira, lahko izvajalec dejavnosti zaprosi za skrajšano SIŠ. To je številka, ki je krajša, da jo je možno tetovirati v uho. Za živali, ki so rojene v tem obratu, se lahko za identifikacijo (označitev) uporablja obe številki: »običajna« (ali »dolga«) SIŠ, ki jo sestavlja zadnjih 6 mest G-MIDa obrata, in skrajšana SIŠ.

**Kdaj je rok za označitev prašičev?**

Prašiče je treba označiti preden se premikajo v drug obrat. Živali, ki se jih iz lastne proizvodnje odbere za pleme, je potrebno označiti najkasneje ob starosti 9 mesecev. Torej, vse živali v obratu, ki so starejše od 9 mesecev, morajo biti označene.

**Kako lahko naročim ušesne znamke za ozančitev prašičev?**

Ušesne znamke za označitev prašičev lahko izvajalci dejavnosti naročajo le za obrate, na katerih so nastanjene svinje. Praviloma se izdajajo količine za zalogo do eno leto.

Izvajalec dejavnosti lahko ušesne znamke naroči:

* prek [spletne](https://webapl.mkgp.gov.si/crd/login.jsf) ali [mobilne aplikacije](https://play.google.com/store/apps/details?id=si.uvhvvr.volos&pli=1) Volos,
* pri pooblaščeni organizaciji,
* neposredno pri registriranem dobavitelju ušesnih znamk.

**Kako postopam v primeru, če prašič izgubi ušesno znamko?**

Če se sredstvo za identifikacijo pri prašiču izgubi ali postane nečitljiva (izguba ali nečitljivost ušesne znamke, nečitljivost tetovirajna in podobno), ga je treba najkasneje v sedmih naročiti dvojnik, na katerem je enaka SIŠ oziroma identifikacijska številka, kot je bila originalna. Dvojnik je oranžne barve.

Če se je sredstvo za identifikacijo izgubilo, je postopek nadomestitve naslednji:

1. izvajalec dejavnosti mora z gotovostjo ugotoviti, kakšna je bila originalna SIŠ. Pri tem si pomaga z evidenco o trenutnem številu živali znotraj kategorije s posamezno SIŠ. Pomembno je, da se identificiranost živali preverja sproti, saj je le tako mogoče ugotoviti originalno SIŠ, zlasti če so na obratu živali različnih izvorov.
2. Izvajalec dejavnosti prek Volos naroči ustrezne dvojnike ušesnih znamk in jih po prejetju vstavi v desni uhelj. Dvojnik ušesne znamke je oranžne barve (moški del) in na njem je izpisana enaka SIŠ, kot je bila originalna.

**Ali smemo prašiče označevati z ušenimi znamkami različnih barv? To bi potrebovali za lažje upravljanje črede.**

S pravilnikom je določena barva moškega dela ušesne znamke. Pri ušesni znamki za prvo označitev je ta rumena, pri dvojniku pa oranžna.

Kadar prašiči pridejo v Slovenijo iz tujine, se ohrani originalna identifikacijska oznaka, ne glede na obliko in barvo.

Dovoljene so dodatne oznake, če so nedvoumno ločljive od predpisanih sredstev za identifikacijo. Na primer, v levo uho lahko namestite dodatne identifikatorje.

**Kako nadomestim ušesno znamko pri prašiču, ki je prišel iz tujine? Ali jo moram naročiti v državi, iz katere prašiči prihajajo?**

Ne, dvojnike za živali tujega izvora ravno tako naročite pri pooblaščenih slovenskih dobaviteljih.

**Ali prašiče, ki so uvoženi iz tretjih držav (ne iz EU) preoznačimo?**

Praviloma prašiči obdržijo identifikacijo, s katero so prišli v Slovenijo. Vsekakor ni dovoljeno odstranjevati sredstev za identifikacijo brez dovoljenaja Uprave. Če ste v dvomih, da je identifikacija ustrezna, se obrnite na Upravo, kjer boste dobili navodila glede identifikacije.

|  |
| --- |
| Spremni list |

**Kdaj se uporablja elektronski spremni list in kdaj papirni spremni list?**

Praviloma se vedno uporablja elektronski spremni list (e-SLP). Papirni (p-SLP) je zgolj kot rezervna varianta za situacije, ko elektronskega ni možno izdati.

**Kakšna je razlika med elektronskim in papirnim spremnim listom?**

E-SLP je zapisan v Centralnem registru prašičev in vanj lahko vpogledamo s pomočjo številke e-SLP. Je varnejši od papirnega (v smislu potvarjanja, izgube in hrambe). Konceptualno je nekako podoben letalskim kartam.

* E-SLP oddajatelj (prodajalec) izda tako, da ga pred premikom živali vnese v Volos. Prejemnik živali takoj prejme informacijo (v Volos in na SMS), da je bil izdan e-SLP.
* Če oddajatelj ne more sam izdati e-SLP, lahko zaprosi pooblaščeno organizacijo, da e-SLP vpiše v Volos v njegovem imenu. Pred premikom ga vpiše v Volos.
* Če je oddajatelj izdal e-SLP na enega od zgoraj naštetih načinov, in ima aktiven dostop do Volos, mu za premike, ki se premikajo z e-SLP, ni potrebno voditi RPO.
* Papirni spremni list (p-SLP) oddajatelj (prodajalec) izda takrat, ko izdaja e-SLP ni možna.
* P-SLP oddajatelj izda na obrazcu <https://www.gov.si/assets/organi-v-sestavi/UVHVVR/Identifikacija-in-registracija-zivali/Prasici/Papirni-spremni-list-za-prasice-p-SLP.docx> (najbolje je, če jih ima vedno nekaj na zalogi za nujne primere).
* Ob premiku živali mora pošiljko spemljati p-SLP, saj zapisa o pošiljki ni v Centralnem registru prašičev v času premika.
* P-SLP se v Volos vnese po premiku, in sicer je rok za oddajo obrazca pooblaščeni organizaciji 7 dni po premiku (za odhod in za prihod)
* Če se premik izvaja z izdajo p-SLP, morata oba, izdajatelj in prejemik, za ta premik tudi voditi RPO in hraniti kopijo p-SLP.

**Kaj naj storim s starimi spremnimi listi, ki jih še imam na zalogi?**

Stari obrazci za spremni list niso več veljavni in neporabljene obrazce lahko zavržete.

|  |
| --- |
| Odhod živali iz obrata |

**Kako v primeru, če kupec nima registriranega G-MID?**

Obrat mora biti registriran pred naselitvijo živali. Ob izdaji e-SLP ali p-SLP mora oddajatelj/prodajalec v SLP vpisati G-MID obrata, kamor so živali namenjene.

**Imam dostop do Volos, a bi pri priglasitvi dogodkov v CRPš želel pomoč pooblaščene organizacije.**

Pomoč pooblaščenih organizacij ni omejna na izvajalce dejavnosti in obrate, ki nimajo dostopa do Volos. Tudi izvajalci dejavnosti, ki dostop imajo, lahko stalno ali občasno uporabljajo storitve pooblaščenih organizacij.

**Ali moram za premike, za katere je e-SLP vnesla pooblaščena organizacija, voditi RPO?**

Ne. Pomembno je, da je e-SLP vnesen pred premikom, in da imate aktiven dostop do Volos.

|  |
| --- |
| Prihod živali v obrat |

|  |
| --- |
| Register prašičev v obratu (RPO) |

**V katerih primerih ni potrebno voditi RPO?**

RPO ni potrebno voditi, če ima izvajalec dejavnosti aktiven dostop dostop do CRPš in če so vse informacije sproti vnesene v CRPš. Ne glede na to pa mora za posamezne premike, ki so bili izvedeni s p-SLP, v obratu biti dostopna dokumentacija, s katero so se živali premikale, in voden RPO.

**Primer: izvajalec dejavnosti uporablja aplikacijo Volos in prek nje sproti priglaša vse premike** (odhode, prihode, smrti in prevedbe med kategorijami). Iz centralnega registra je razvidno, da se je izvajalec dejavnosti v zadnjih 6 mesecih vsaj enkrat prijavil v aplikacijo. V tem primeru RPO ni potrebno voditi in ga inšpektor ali kontrolor ne bo zahteval.

**Na kakšne načine lahko vodim RPO?**

Kadar je izvajalec dejavnosti dolžan voditi RPO, ga lahko vodi na več načinov:

* Natisne si obrazce in vanje vpisuje podatke o dogodkih na obratu;
* Informacije o dogodkih na obratu vodi na lastnih obrazcih ali knjigah, pri čemer so informacije v enaki obliki, kot na omenjenih obrazcih;
* Izvajalec dejavnosti informacije o dogodkih na obratu lahko vodi v elektronski obliki (na primer v ustrezni aplikaciji, v excel in podobno)
* V nekomercialnih obratih je še naprej primerna tudi stara »roza knjiga«, ker se tam RPO ne vodi po kategorijah. Roza knjiga se lahko uporablja do zapolnitve, novih pa Uprava ne izdaja več.

**Ali moram inšpektorju ali kontrolorju na zahtevo natisniti RPO?**

Če se RPO ne vodi (ker se podatki sproti vnašajo v CRPš in ima izvajalec dejavnosti aktiven dostop do aplikacije Volos), inšpektor in kontrolor ne bosta zahtevala izpisa RPO.

Če se RPO mora voditi (ker zgornji pogoji deloma ali v celoti niso izpolnjeni), mora izvajalec dejavnosti inšpektorju ali kontrolorju na zahtevo predložiti na papirju natisnjen ali izpisan RPO v obliki, ki smiselno sledi obliki, določeni v obrazcih.

**Kako se ugotavlja, ali imam aktiven dostop do Volos?**

Aktiven dostop do Volos pomeni, da se je izvajalec dejavnosti v zadnjih šest mesecih vsaj enkrat prijavil v aplikacijo. Pri tem ni pomembno, ali se je prijavil v spletno ali mobilno, kot tudi ne, ali se je prijavil sam ali pa uporabnik, ki do informacij o obratu dostopa po pooblastilu izvajalca dejavnosti. Če v obratu v zadnjega pol leta ni bilo dogodkov, je ta doba lahko tudi daljša.

**Ali obstaja tudi možnost, da moram deloma voditi RPO, deloma pa ne?**

Da, tudi ta možnost obstaja. Če izvajalec dejavnosti (ali njegov pooblaščenec ali pooblaščena organizacija) redno vnaša informacije v Volos in izdaja e-SLP, in ima aktiven dostop do Volos, za te dogodke ni potrebno voditi RPO. Če so posamični premiki (odhod ali prihod) izvedeni s p-SLP, je za te premike potrebno voditi RPO.